15.12.2022

**Comunicat de presă**

**referitor la modelul cadru al contractului individual de muncă și la salariul bază minim brut pe ţară garantat în plată pentru anul 2023**

Inspectoratul Teritorial de Muncă Galați informează angajații și angajatorii despre publicarea în Monitorul Oficial al României a următoarelor acte normative:

1. **ORDINUL MINISTRULUI MUNCII ȘI SOLIDARITĂȚII SOCIALE nr. 2.171 din 25 noiembrie 2022 pentru aprobarea modelului-cadru al contractului individual de muncă** (MONITORUL OFICIAL nr. 1180 din 9 decembrie 2022);

„ART. 1

Se aprobă ***modelul-cadru al contractului individual de muncă***, prevăzut în anexa care face parte integrantă din prezentul ordin.

ART. 2

(1) Contractul individual de muncă încheiat între angajator şi salariat va cuprinde în mod obligatoriu elementele prevăzute în modelul-cadru.

(2) Prin negociere între părţi, contractul individual de muncă poate cuprinde şi clauze specifice, potrivit legii.

ART. 3

La data intrării în vigoare a prezentului ordin, Ordinul ministrului muncii şi solidarităţii sociale nr. 64/2003 pentru aprobarea modelului-cadru al contractului individual de muncă, publicat în Monitorul Oficial al României, Partea I, nr. 139 din 4 martie 2003, cu modificările şi completările ulterioare, se abrogă.”

1. **HOTĂRÂREA DE GUVERN nr. 1.447 din 8 decembrie 2022 pentru stabilirea salariului de bază minim brut pe ţară garantat în plată** (MONITORUL OFICIAL nr. 1186 din 9 decembrie 2022)

„ART. 1

Începând cu data de 1 ianuarie 2023, ***salariul de bază minim brut pe ţară garantat în plată***, prevăzut la art. 164 alin. (1) din Legea nr. 53/2003 - Codul muncii, republicată, cu modificările şi completările ulterioare, se stabileşte în bani, fără a include sporuri şi alte adaosuri, la suma de ***3.000 lei lunar***, pentru un program normal de lucru în medie de 165,333 ore pe lună, reprezentând 18,145 lei/oră.

ART. 2

La data prevăzută la art. 1, Hotărârea Guvernului nr. 1.071/2021 pentru stabilirea salariului de bază minim brut pe ţară garantat în plată, publicată în Monitorul Oficial al României, Partea I, nr. 950 din 5 octombrie 2021, se abrogă.”

1. **ORDONANŢA DE URGENŢĂ nr. 168 din 8 decembrie 2022 privind unele măsuri fiscal-bugetare, prorogarea unor termene, precum şi pentru modificarea şi completarea unor acte normative** (MONITORUL OFICIAL nr. 1186 din 9 decembrie 2022)

„ART. XLI

(1) Prin derogare de la prevederile art. 164 alin. (1) din Legea nr. 53/2003 - Codul muncii, republicată, cu modificările şi completările ulterioare, începând cu data de 1 ianuarie **2023 *pentru domeniul construcţiilor, salariul de bază minim brut pe ţară garantat în plată*** se stabileşte în bani, fără a include indemnizaţiile, sporurile şi alte adaosuri, la suma de ***4.000 lei lunar***, pentru un program normal de lucru în medie de 165,333 ore pe lună, reprezentând în medie 24,194 lei/oră.

(2) În perioada 1 ianuarie 2023-31 decembrie 2028, pentru domeniul construcţiilor, salariul de bază minim brut pe ţară garantat în plată va fi de minimum 4.000 lei lunar, fără a include indemnizaţiile, sporurile şi alte adaosuri, pentru un program normal de lucru în medie de 165,333 ore pe lună.

(3) Prevederile alin. (1) şi (2) se aplică exclusiv domeniilor de activitate prevăzute la art. 60 pct. 5 din Legea nr. 227/2015, cu modificările şi completările ulterioare.

(4) Nerespectarea prevederilor alin. (1) şi (2) de către societăţi constituie contravenţie şi se sancţionează potrivit dispoziţiilor art. 260 alin. (1) lit. a) din Legea nr. 53/2003 - Codul muncii, republicată, cu modificările şi completările ulterioare, şi atrage anularea acordării facilităţilor fiscale. […].

(5) Prevederile art. 71 din Ordonanţa de urgenţă nr. 114/2018 privind instituirea unor măsuri în domeniul investiţiilor publice şi a unor măsuri fiscal-bugetare, modificarea şi completarea unor acte normative şi prorogarea unor termene, cu modificările şi completările ulterioare, se abrogă începând cu data de 1 ianuarie 2023.”

Modelul cadru al contractului individual de muncă prevăzut în anexa la ORDINUL MINISTRULUI MUNCII ȘI SOLIDARITĂȚII SOCIALE nr. 2.171 din 25 noiembrie 2022 poate fi consultat pe pagina de web a ITM Galați <https://www.inspectiamuncii.ro/web/itm-galati> secțiunea:informații publice/formulare/relații de muncă.

Bogdan - Marius TRANDAFIR

Inspector Şef

Carmen Păunica Corodeanu

Inspector,

Compartiment Comunicare şi Relaţii cu Publicul